section_heading: Otkriće i nalazišta
paragraph_text: Prvi pronađeni primjerak sastojao se od jednog zuba, zdjelice i jednog stražnjeg uda (YPM 1876) i potječe iz Como Bluffa u Wyomingu, poznatog "groblja dinosaura" formacije Morrison. Othniel Charles Marsh (1878.) opisao je taj primjerak kao novu vrstu roda Laosaurus – Laosaurus altus. Marsh je tek nakon otkrića još primjeraka primijetio važne razlike između ove i drugih vrsta roda Laosaurus, kao što su duži vratni kralješci i tanji prepubis, stoga je 1894. uspostavio rod Dryosaurus.